
陆机：“纪信诳项，轺轩是乘。摄齐赴节，用死孰惩。身与烟消，名与风兴。周苛慷慨，心若怀冰。刑可以暴，志不可凌。贞轨偕没，亮迹双升。帝畴尔庸，後嗣是膺。”　　卢藏用：“感将军之发愤兮，壮大义之在兹，仰前修以砥节兮，顾车回而马迟。呜呼!身既焚...
　　陆机：“纪信诳项，轺轩是乘。摄齐赴节，用死孰惩。身与烟消，名与风兴。周苛慷慨，心若怀冰。刑可以暴，志不可凌。贞轨偕没，亮迹双升。帝畴尔庸，後嗣是膺。”
　　卢藏用：“感将军之发愤兮，壮大义之在兹，仰前修以砥节兮，顾车回而马迟。呜呼!身既焚兮业既昌，楚歌绝兮汉道光。君不旌兮史不扬，功不录兮殁不殇。奄孤坟以载葬，抑千祀而为荒。” “纪公推天历之在刘，顾臣节以自偾，躬载黄屋，出东门而诧之，沮百万之气，顿强楚之威，夺诸侯之魄，回霸王之机。身焚孤城之下，功济庙堂之上，高祖因之以成帝业。虽宏演纳肝而无悔，化颓胧付不疑，公孙抱子而为诈，孟阳寝床以自欺：其忠则然，於大业不可以希也。”
　　薛稷：“若同义变力，古人中求，则纪信诳项以免君，王经刎颈以纾国。”
　　胡曾：“汉祖东征屈未伸，荥阳失律纪生焚。当时天下方龙战，谁为将军作诔文。”
　　文彦博：“死节古来虽有矣，大都死节少如公。”
　　邵博：“汉高帝之兴，有天命哉。方因困于荥阳，其势甚危，一时谋臣多亡去者，独将军死焉，呜呼!古固有死，贵成天下事也，若将军之死。”
　　王禹偁：“纪信生降为沛公，草荒孤垒想英风。汉家青史缘何事，却道萧何第一功。”
　　徐钧：“诳楚言降乐受烹，重围得脱汉基成。论封无爵死无传，幸有唐碑为发明。”
　　卢雍：“顺庆名忠义之邦，重纪信之节也。监察御史东吴卢雍为之赞。道经灵泉，僧摩崖请题。按察司佥事刘成德曰盍书是赞，从之。巴人旧封，安汉故地，屹为巨邦，号称忠义。维昔纪信，委质高祖，荥阳围困，乃请诳楚。脱王之厄，甘焚其身，岂不爱身，义重君臣。炎汉开基，信功维元，当时不录，帝亦少恩。大节精忠，皎如日月，邦有若人，允矣豪杰。忠义之理，人心同具，百世而下，孰不歆慕。贤士辈出，民俗淳美，将军之风，使人兴起。我秉宪节，同爰咨询，爰作赞词，以示邦人。”
　　李棠：“汉业艰难百战秋，焚身原不为封侯，敢于诳楚乘黄幄，遂使捐躯重泰丘。隆准单骑从此脱，重瞳双眼笑谁酬?天今荒草空祠宇，一片忠魂万古留。”

